Kapeng dalgona

Ang kapeng dalgona ay isang inumin mula sa Macau na nabubuo sa pagbabati ng magkapantay na sukat ng pinulbos na madaliang kape, asukal, at mainit na tubig hanggang sa maging makrema ito at pagkatapos ibinubuhos ito sa gatas na mainit o malamig. Paminsan-minsan, binubudburan ito ng pinulbos na kape, kakaw, durog na biskuwit, o hani. Pinasikat ito sa hatirang pangmadla noong pandemya ng COVID-19, noong ang mga taong hindi makalabas ay nagsimulang gumawa ng mga bidyo ng pagbabati ng kape sa bahay nang manu-mano sa halip na gumamit ng mga de-kuryenteng mikser. Matapos kumalat ang inumin sa Timog Korea, muling pinaganalanan ito ng "kapeng dalgona" na hango sa dalgona, isang Koreanong kendi, dahil sa pagkakahawig nito sa lasa at hitsura, ngunit wala talagang dalgona ang karamihan ng kapeng dalgona. 

 Kasaysayan 
 Paglilikha at pagpapangalan 
Inuukol ang paglikha nitong inumin kay Leong Kam Hon, isang dating Makanes na tagagawa ng barko na nagpatayo ng kanyang tindahan, 'Wai Ting Coffee' (na kalaunang pinalitan ng pangalang 'Hon Kee', ) sa Coloane pagkatapos siyang mawalan ng kakayang magtrabaho dahil naaksidente ang kanyang kaliwang braso. Naalala ni Leong ang pagtimpla ng inumin na hiningi ng mag-asawang turista noong 1997. Hindi siya naging interesado sa inuming iyon hanggang 2004 kung kailan nagkaideya siyang maghain nito bilang espesyalidad kay Chow Yun-fat at ang kanyang mga kasama na dumalaw sa kapihang Hon Kee sa taong iyon. Dahil sa papuri ni Chow sa inumin, nasimula itong mapansin ng mga dayuhan na bumisita at humingi ng 'kapeng Chow Yun-fat'.  o "kapeng batido a mano" ang tawag nito ng tagagawa mismo ng inumin ayon sa kanyang menu.

Inuukol ang paglikha ng pangalang "(kapeng) dalgona" kay Jung Il-woo, isang Timog Koreanong aktor, na bumili nitong kape sa binanggit na kainan sa Macau noong lumitaw siya sa Stars 'Top Recipe sa Fun-Staurant (), isang palabas sa telebisyon. Inihalintulad niya ang lasa sa dalgona, isang uri ng honeycomb toffee sa Korea.
 Pagkalat mula sa Timog Korea 
Kasunod ng pagbrodkast ng programang iyon sa TV, sumikat ang kapeng dalgona sa mga Koreano na na nagtangkang gumawa ng inuming ito para sa kanilang sarili noong iniutos ang pagdidistansiyang panlipunan sa Timog Korea. Dahil dito, tinawag itong "inuming pangkuwarentena" o "kapeng pangkuwarentena". Sa ilalim ng hashtag #dalgonacoffeechallenge, nagsimulang kumalat ang mga timplang-bahay na bersiyon ng kapeng dalgona sa mga Timog Koreanong tsanel sa YouTube bago magbayral sa TikTok, lalo na noong pasimula ng Marso sa taong iyon. Ipinalagay na tumaas ang interes dito noong panahon ng kuwarentena dahil sa mga napapakalmang, mala-ASMR na epekto ng pagnonood sa mga bidyong DIY sa onlayn. Bagaman pinasikat ang inumin bilang timplang-bahay na bersiyon ng binating kape, idinagdag ito sa mga menu ng mga kapihan sa Timog Korea at kahit sa Amerika.

Habang kadalasang walang dalgona ang kapeng dalgona, pinagsasama ng isang kapihan sa Timog Korea ang dalgona at ginatasang tsaa o kape. Hindi posibleng ipangdalgona ang giniling na buto ng kape; nakabubuo ang madaliang kape ng makapal at mabulang pang-ibabaw, at may kinalaman ang dahilan sa paraan ng pagpapatuyo ng mga butil-butil ng kape.

Magkatulad na inumin
Napansin ng ilan sa midya ang pagkakahawig ng inumin sa Indiyanong kape na kilala bilang kapeng phenti hui, kapeng phitti hui, o binating kape. Ang pagkakaiba lamang ay kapag gumagawa ng kapeng phenti hui, ibinubuhos ang gatas sa ibabaw ng binating timpla sa halip na ikutsara ang binating timpla sa ibabaw ng gatas. Magkatulad din ang inumin sa kapeng frappé (o Griyeong Frappe o φραπέ) mula sa Gresya noong 1957, na inalog ng kamay o binati ng pampabulang mikser at tradisyonal na inihahain nang malamig ngunit maaari ring ihanda nang mainit.

 Mga sanggunian 

Kategorya:Kape